Močno šilast obok poznogotskega prezbiterija sloni na figuralnih konzolah. Freske izvirajo iz dveh obdobij: na severni strani ladje so iz dobe gotike, v prezbiteriju in sv. Krištof na zunanji južni steni pa iz baroka. Izvirne spodnje freske pripisujejo Gianu Paolu Thannerju, zgornje pa kobariškemu slikarju Luki Šarfu. Slike na severni steni predstavljajo obisk svetih treh kraljev, na južni steni prezbiterija je naslikan beg v Egipt in Jezusova smrt na križu. Na stropu, ki je bil močno poškodovan ob potresu l. 1976, so v okvirih med rebri naslikani štirje evangelisti s simboli.